**ENGURES NOVADS**

No Engures novada inventarizācijas sarakstā ir iekļautas 9 apdzīvotās vietas (Engure, Milzkalne, Ragaciems, Bigauņciems, Rauda, Bērzciems, Plieņciems, Ķesterciems un Cērkste). Divām no tām (Engurei un Ķesterciemam) ir izstrādāti tehniski ekonomiskie pamatojumi ūdenssaimniecības attīstībai, bet 7 ciemos datu ieguve ir apgrūtināta.

Arī apdzīvoto vietu robežas Engures novada teritorijas plānojumā ne visām vietām ir atrodamas. 2009. gada 18. augustā Engures novada domes sēdē ir pieņemti saistošie noteikumi Nr.4. (prot. Nr.5. 9.p.) „Par Engures novada teritorijas plānojumiem”, kas sastāv no novada atsevišķo teritoriālo vienību teritorijas plānojumiem. Pagastu teritorijas plānojumi ir izstrādāti atšķirīgās programmatūrās, tiem nav vienotu apzīmējumu u.c., tāpēc Engures novada dome uzsākusi jauna teritorijas plānojuma izstrādi (2011.gada 25.janvāra sēdes lēmums).



Engures novada karte.

**INFORMĀCIJA NO ENGURES NOVADA ATTĪSTĪBAS PROGRAMMAS VIDES PĀRSKATA**

* **ŪDENSAPGĀDE**

Dzeramo ūdeni novadā iegūst no devona iežiem: no Pļaviņu – Amulas ūdens horizontu kompleksa (Smārdes pagastā) un Gaujas – Amatas ūdens horizonta (Engures, Lapmežciema un Smārdes pagastos). Smārdes pagastā ūdeni iegūst arī no dziļākā Arukilas – Burtnieku horizonta. Engures pagastā iegūtā artēziskā ūdens cietība sasniedz 13,9 mekv/l, Lapmežciema pagastā 12 mekv/l un Smārdes pagastā 10 mekv/l. Ūdens cietība centralizētās ūdensapgādes tīklos nedrīkst pārsniegt 7 mekv/l, rekomendējamā ūdens cietība centralizētās ūdensapgādes tīklos ir līdz 4,5 mekv/l. Lai nodrošinātu kvalitatīva dzeramā ūdens piegādi patērētājiem Engures novadā, saskaņā ar monitoringa datiem 2008. un 2009. gadā, nepieciešams iegūtajā artēziskajā ūdenī veikt dzelzs jonu un sulfātu satura samazināšanu.

**Dzeramā ūdens kvalitātes neatbilstība Engures novadā**

|  |  |  |  |  |
| --- | --- | --- | --- | --- |
| Nr.  p.  k. | Ūdensapgādes uzņēmums  (diennaktī piegādātā ūdens daudzums) | Ūdens lietotāju  skaits | Paraugu ņemšanas vieta | Konstatētā neatbilstība un gads, kad neatbilstība konstatēta |
| 1. | Lapmežciema pagasta SIA “Krants”, (150 m³) | 505 | Doktorāta sanitārā mezglā, Liepu iela 11 | Dzelzs 1,1 mg/l, duļķainība 8,97 NTU (2009.gads) |
| 2. | Lapmežciema pagasta SIA „Krants’’ (150 m3) | 505 | Doktorāta sanitārā mezglā, Liepu iela 11 | Sulfāti (315 mg/l) (2008.gads) |
| 3. | Smārdes pagasta SIA “Enerģētiķis 2” (89,2 m3) | 315 | Smārdes pamatskolā, virtuvē | Sulfāti (349 mg/l) (2008.gads) |

Centralizētas ūdenaspgādes sistēmas izveidotas Engurē, Ķesterciemā, Lapmežciemā, Smārdē un Milzkalnē. To pakalpojumus izmanto aptuveni 25 – 30% novada iedzīvotāju, kas ir mazāk kā vidēji Latvijā (virs 50%). Tas ir skaidrojams ar to, ka Engures novadā nav lielu apdzīvoto vietu un centralizēto ūdensapgādes sistēmu izveide un uzturēšana nelielās apdzīvotās vietās un lauku apvidos prasa lielus ieguldījumus. Ūdensapgādes pakalpojumus Engurē sniedz pašvaldības uzņēmums – Ūdens apgādes un kanalizācijas saimniecība, Ķesterciemā – SIA „Albatross”, Lapmežciemā – pašvaldības SIA „Krants”. Smārdē ūdensapgādes pakalpojumus sniedz Smārdes komunālā saimniecība, bet Milzkalnē – SIA „Šlokenbeka”. Katrā no ūdensapgādes sistēmām izveidoti divi urbumi, no kuriem viens ir rezervē.

**Engurē** ūdensapgādes sistēma izveidota 1977.gadā un rekonstruēta 2007.gadā, tehniskais stāvoklis vērtējams kā labs. Ūdens tiek iegūts no diviem artēziskajiem urbumiem, ir uzstādīti atdzelžošanas filtri. Ūdensapgādes sistēmas stāvoklis ir labs. Engurē centralizētās ūdensapgādes sistēmas pakalpojumus izmanto 470 iedzīvotāji, kas izmanto ap 44% no iegūtā ūdens. Pārējo ūdeni patērē ražotnes un iestādes.

**Ķesterciemā** ūdens tiek iegūts no diviem artēziskajiem urbumiem, centralizētās ūdensapgādes sistēmas pakalpojumus izmanto ap 100 iedzīvotāji.

**Lapmežciemā** ūdensapgādes sistēma izveidota 1972.gadā un 2008.gadā tika uzstādīta atdzelžošanas iekārta. Ūdens tiek iegūts no diviem artēziskajiem urbumiem. Ūdensapgādes tīkli ir novecojuši un ir uzsākta to rekonstrukcija, ūdensapgādes sistēmu nepieciešams paplašināt. Lapmežciemā centralizētās ūdensapgādes sistēmas pakalpojumus izmanto 877 iedzīvotāji. Iestādes un uzņēmumi izmanto aptuveni 5% no kopumā patērētā ūdens.

**Smārdē** ūdensapgādes sistēma būvēta 1968.gadā. Ūdens tiek iegūts no diviem artēziskajiem urbumiem, ir ūdenstornis, ūdensapgādes tīklu garums ir 9,5 km. No 2010.gada notiek ūdensapgādes sistēmas rekonstrukcija. Smārdes ūdensapgādes sistēmas pakalpojumus izmanto ap 450 iedzīvotāji, ap 45% no patērētā ūdens izmanto ražotnes un iestādes.

**Milzkalnē** centralizētās ūdensapgādes sistēmas pakalpojumus izmanto 238 iedzīvotāji daudzdzīvokļu mājās, sistēmai pieslēgtas arī individuālās mājas.

Individuālai ūdens apgādei viensētās un nelielās apdzīvotās vietās izmanto grodu akas, ūdensapgādes urbumus, kuri nav dziļāki par 20 metriem. Šis iegūtais ūdens daudzums netiek instrumentāli uzskaitīts un reģistrēts.

Pēc Engures novada pašvaldības datiem patērētā ūdens apjoms, kas, galvenokārt, izmantots mājsaimniecībā Engurē, Lapmežciemā un Smārdē laika posmā no 2008. līdz 2010.gadam ir nedaudz pieaudzis (skatīt 3.2.2. – 2.tabulu).

**Patērētā ūdens apjoms Engurē, Lapmežciemā un Smārdē, tūkst.m3/gadā**

|  |  |  |  |
| --- | --- | --- | --- |
| Ūdensapgādes sistēma | 2008 | 2009 | 2010 |
| Engure | 24,038 | 25,287 | 25,027 |
| Lapmežciems | 34,700 | 40,281 | 39,246 |
| Smārde | 20,793 | 14,404 | 16,878 |
| Kopā | 79,531 | 79,972 | 81,151 |

Pēc LVĢMC datiem, izmantotā ūdens daudzums novadā ir lielāks, jo tur organizācijas sniedz Valsts statistikas pārskatu "Nr.2 - Ūdens", kurā uzrādītais ūdens patēriņš saistīts ar ražošanas vajadzībām: Smārdē uzrādīto ūdens daudzumu lielākajā apjomā izmanto SIA „Tukuma ūdens” (patērēts Tukuma novadā), bet Engures pagastā – SIA „UNDA”

**Ūdens izmantošana Engures novadā, tūkst.m3/gadā**

|  |  |  |  |  |
| --- | --- | --- | --- | --- |
| Teritorija | 2010.gads, tūkst.m3/gadā | | 2009.gads, tūkst.m3/gadā | |
| Kopā | Zudumi | Kopā | Zudumi |
| Engures pagasts | 109,500 | 1,077 | 100,410 | 0,991 |
| Lapmežciema pagasts | 39,246 | 0,000 | 40,383 | 0,438 |
| Smārde  t.sk. SIA „Tukuma ūdens” | 705,142  629,653 | 123,211 | 669,163  686,659 | 93,872 |
| Kopā | 853,888 | 124,288 | 809,956 | 95,301 |

Pēc LVĢMC datiem redzams, ka Engures novadā ūdens zudumi 2010.gadā attiecībā pret 2009.gadu ir palielinājušies. Līdz ar to, novadā jārisina jautājums par ūdensapgādes sistēmas uzlabojumiem ne tikai dzeramā ūdens kvalitātes uzlabošanai, bet arī ūdens zudumu novēršanai.

##### **NOTEKŪDEŅU SAVĀKŠANA UN ATTĪRĪŠANA**

Centralizētas notekūdeņu savākšanas sistēmas izveidotas Engurē, Ķesterciemā, Lapmežciemā, Smārdē un Milzkalnē un to pakalpojumus izmanto aptuveni 20% novada iedzīvotāju. Zemais lietotāju īpatsvars skaidrojams ar to, ka centralizētās notekūdeņu savākšanas sistēmu izveide un uzturēšana nelielās apdzīvotās vietās un lauku apvidos prasa lielus ieguldījumus. Engurē komunālos notekūdeņus apsaimnieko SIA „UNDA”, Ķesterciemā – SIA „Albatross”, Lapmežciemā – pašvaldības SIA „Krants”, Smārdē – Smārdes komunālā saimniecība.

**Engurē** bioloģiskās notekūdeņu attīrīšanas iekārtas būvētas 1976.gadā, rekonstruētas 1984. un 1989.gadā. To projektētā jauda – 800 m3/dnn, faktiskais noslogojums – ap 250 – 300 m3/dnn. Notekūdeņu attīrīšanas iekārtas būvētas SIA „UNDA” ražotnes apkalpošanai, taču tām pieslēgtas arī citas iestādes, kā arī 126 Engures daudzdzīvokļu māju dzīvokļi. Engures notekūdeņu attīrīšanas iekārtas atrodas Engures ostas teritorijā, tieši jūras krastā un avārijas gadījumā var radīt piesārņojumu *Natura 2000* teritorijā „Rīgas līča rietumu piekraste”. Engures notekūdeņu attīrīšanas iekārtas ir sliktā stāvoklī. Engurē nav dūņu lauki, dūņas tiek vestas uz Ķesterciemu.

SIA „Albatross” notekūdeņu attīrīšanas sistēma **Ķesterciemā** būvēta uzņēmuma ražotnes apkalpošanai, taču notekūdeņu attīrīšanas iekārtām pieslēgti 36 dzīvokļi divās daudzdzīvokļu mājās ar aptuveni 100 iedzīvotājiem.

**Smārdē** kanalizācijas sistēma izbūvēta 1968. – 1982.gadā. 2010.gadā rekonstruētas bioloģiskās notekūdeņu attīrīšanas iekārtas un kanalizācijas spiedvads. Attīrīšanas iekārtu jauda – 300 m3 diennaktī. Kanalizācijas tīklus izmanto 450 iedzīvotāji. 2010 – 2011.gadā notiek ūdensapgādes sistēmas rekonstrukcija.

**Milzkalnē** kanalizācijas sistēma izbūvēta 1989.gadā, tās jauda – 200 m3/dnn.

Centralizētā notekūdeņu savākšanas sistēma **Lapmežciemā** izbūvēta 1991.gadā. 2008. – 2009.gadā rekonstruēta kanalizācijas sūkņu stacija, kas nodrošina to, ka Lapmežciemā savāktie notekūdeņi tiek novadīti uz SIA „Jūrmalas ūdens” notekūdeņu attīrīšanas iekārtām Slokā, Jūrmalā. Augsto pakalpojuma cenu dēļ tiek apsvērta iespēja izbūvēt jaunas notekūdeņu attīrīšanas iekārtas Lapmežciema pagastā. Notekūdeņu savākšanas tīkli ir nolietoti. Lapmežciemā notekūdeņu savākšanas sistēmu izmanto ap 545 iedzīvotāju, diennaktī vidēji tiek savākti ap 32 m3 notekūdeņu. Tā kā Lapmežciemā savāktie notekūdeņi tiek novadīti uz SIA „Jūrmalas ūdens” notekūdeņu attīrīšanas iekārtām Slokā, Jūrmalā, tad pēc LVĢMC datiem Engures novadā notekūdeņu novadīšanas vietas tiek uzrādītas tikai divos pagastos: Engures un Smārdes (skatīt 3.2.3. – 1. tabulu). Citur novadā kanalizācija tiek uzkrāta dažādas hermetizācijas pakāpes tvertnēs un izvesta ar mucām.

**Ūdens novadīšana Engures novadā (2010.gads)**

|  |  |  |  |  |  |  |
| --- | --- | --- | --- | --- | --- | --- |
| Nosaukums | Novadīšanas vietu skaits (izplūdes) | Kopā novadītie notekūdeņi, tūkst.m3/gadā | tai skaitā | | | |
| Ar attīrīšanu normatīvi tīri | Ar attīrīšanu normatīvi netīri | Bez attīrīšanas normatīvi tīri | Bez attīrīšanas normatīvi netīri |
| Engures pagasts | 5 | 108,469 | 108,469 | 0,000 | 0,000 | 0,000 |
| Smārdes pagasts | 4 | 73,737 | 73,737 | 0,000 | 0,000 | 0,000 |
| Kopā |  |  |  |  |  |  |

Engures novadā jūrā nenonāk neattīrīti notekūdeņi. Pēc LVĢMC datiem Engures novadā novadītajos attīrītajos notekūdeņos nav pārsniegti normatīvos noteiktie rādītāji, tomēr nepilnīgas notekūdeņu attīrīšanas rezultātā Rīgas jūras līcī nelielos daudzumos tiek novadītas piesārņojošās vielas.

**Engures novadā saražotais un Rīgas jūras līcī novadītais paliekošais piesārņojums (2010.gads)**

|  |  |  |  |  |  |  |
| --- | --- | --- | --- | --- | --- | --- |
| Nosaukums | Vielu daudzumi: t/gadā | | | | | |
| Kopā | Suspend. vielas | BSP5 | ĶSP | Pkop | Nkop |
| Engures pagasts | 24,58 | 2,18 | 3,51 | 11,34 | 1,03 | 3,03 |
| Smārdes pagasts | 65,35 | 4,60 | 4,75 | 42,51 | 1,08 | 7,13 |
| Kopā | 89,93 | 6,78 | 8,27 | 53,84 | 2,11 | 10,16 |

Engures novadā jūrā nenonāk neattīrīti notekūdeņi, tomēr *Ventas upju baseina apgabala apsaimniekošanas plāna 2010.-2015.gadam* kartē *Ekoloģiskā un ķīmiskā kvalitāte Ventas apgabalā* ir atzīmētas teritorijas, kurāspiekrastes ūdensobjektu ekoloģiskā kvalitāte ir slikta, tai skaitā arī Engures novada teritorijā no Apšuciema līdz Bigauņciemam. Pēc LVĢMC datiem redzams, ka Rīgas jūras līcī tiek novadīts piesārņojums: suspendētās vielas, bioloģiskā skābekļa patēriņa daudzums (BSP-5), ķīmiskā skābekļa patēriņa lielums (ĶSP), kopējā fosfora daudzums (Pkop) un kopējā slāpekļa daudzums (Nkop), kas ir atšķirīgs pagastos gan pēc novadītā notekūdeņu apjoma, gan arī pēc to attīrīšanas pakāpes. Piesārņojums ar naftas produktiem un smagiem metāliem nav konstatēts.

Pēc MK noteikumiem Nr. 418 “Noteikumi par riska ūdensobjektiem” 1.pielikuma Slocenes upes posmā no Vašlejas līdz Kaņiera ezeram kā būtiskākais riska cēlonis ir norādīts - punktveida piesārņojums (notekūdeņos esošie biogēni) un izkliedētais piesārņojums, savukārt, Slocenes upes posmā no iztekas līdz Vašlejai kā būtiskākais riska cēlonis ir norādīts izkliedētais piesārņojums, hidromorfoloģiskie pārveidojumi. Atbilstoši šo noteikumu 2. pielikumam Valguma ezera kā būtiskākais piesārņojuma cēlonis ir norādīts punktveida piesārņojums (notekūdeņos esošie biogēni), caurtekošās Slocenes upes ietekme.

Dati par notekūdeņu dūņām LVĢMC datu bāzē sniegti uz 2010.gadu, kad to saražoto daudzums bija 282,934 t/gadā, tai skaitā lielākā daļa no tām (279,320 t/gadā) reģistrētas kā neapstrādātas dūņas.

**Dūņu daudzums gadā (t/gadā)**

|  |  |  |  |  |  |  |
| --- | --- | --- | --- | --- | --- | --- |
| Nosaukums | Saražoto dūņu daudzums | | | Izmantoto dūņu daudzums | | |
| Kopā | Apstrādātas | Neapstrādātas | Lauk-saimniecībā | Kompostā | Uzglabātas |
| Engures pagasts | 2,120 | 0,300 | 1,82 | 0,000 | 1,210 | 0,910 |
| Smārdes pagasts | 280,814 | 3,314 | 277,50 | 3,314 | 0,000 | 277,500 |
| Kopā | 282,934 | 3,614 | 279,32 | 3,314 | 1,210 | 278,410 |

Notekūdeņu dūņas pārsvarā tiek uzglabātas dūņu dīķos NAI teritorijās, kas neatbilst 02.05.2006. MK noteikumiem Nr.362 „Noteikumi par notekūdeņu dūņu un to kompostu izmantošanu, monitoringu un kontroli”. Notekūdeņu dūņas vai kompostu jānovieto pagaidu uzglabāšanai un kompostu gatavo šim mērķim īpaši paredzētā un iekārtotā stacionārā vietā, kas nepieļauj notekūdeņu dūņu un komposta, kā arī filtrējošo ūdeņu nokļūšanu augsnē, virszemes ūdeņos un pazemes ūdeņos. Stacionārā pagaidu uzglabāšanas vietā notekūdeņu dūņas vai kompostu drīkst uzglabāt ne ilgāk kā trīs gadus. Ja notekūdeņu dūņas uzglabā ilgāk par trim gadiem, to dara atbilstoši normatīvajiem aktiem par atkritumu apsaim­niekošanu. Piejūras reģionālā atkritumu apsaimniekošanas plānā paredzētas izveidot kompostēšanas laukumu vietas Piejūras reģionā, kur, veicot kompostēšanu, varēs pārstrādāt arī notekūdeņu attīrīšanas iekārtu dūņas.

Kopumā Engures novads neatstāj būtisku negatīvu ietekmi uz ūdens kvalitāti, jo novadā nav liels skaits ražošanas uzņēmumu, kuru darbības rezultātā potenciāli varētu tikt piesārņots gruntsūdens. Novadā nav konstatēts būtisks gruntsūdeņu piesārņojums, tomēr jāatzīmē, ka paaugstināts piesārņojuma riska objekts ir Engures notekūdeņu attīrīšanas iekārtas, kas atrodas jūras krastā Engures ostā. To tehniskais stāvoklis rada iespējamu bīstamību vētras apstākļos jūrā nokļūt lielam notekūdeņu apjomam, kas būtiski apdraudētu jūras ūdens kvalitāti. Līdz ar to ir nepieciešami risinājumi šo iekārtu aizsardzības uzlabošanai pret iespējamo vētru ietekmi vai jaunu attīrīšanas iekārtu būvniecībai tālāk no krasta līnijas.